अव्यक्तादीनि भूतानि व्यक्तमध्यानि भारत । કૃષ્ણ આ સાંપ્રત અને શાશ્વતના વિષયને એમની કન્સલટન્ટની અદામાં નિરુપે છે. જગતમાં અવ્યક્ત અને વ્યક્તને સમજ, તું નહોતો અને નહીં હોઇશ- તે બે અવ્યક્ત અવસ્થાઓ વચ્ચેની આ વ્યક્ત અવસ્થા છે. એટલે આપણે માણસને વ્યક્તિ કહીએ છીએ. વાસ્તવમાં વ્યક્તિ એ પેલા સનાતન ચેતન તત્વની અભિવ્યક્તિ છે. હું બ્રહ્મનું વ્યક્ત સ્વરુપ છું -તેવી ભાવના જન્મે ત્યારે માનસ સ્વયં “અહં બ્રહ્માસ્મિ”ની કવિતા બની જાય છે. એના રોમરોમમાં યુગોનો પ્રવાહ જાગૃત થઈ જાય છે. એના વાણી અને વર્તનમાં શાશ્વતનો પડછાયો નહીં , પ્રતિધ્વનિ પ્રગટે છે, પ્રતિબિંબ પ્રસરે છે. આજ તો આનંદ છે જીવનનો.